text: Thesis I.
  ROmuli excessuminter & initia Imperii Numae, unius anni Interregnum Romae fuit, quod Regni intervallum eleganter vocat Livius, & Romanarum rerum Graeci Scriptores μεσοβασιλείαν interpretantur. Centenarius Patrum aut Senatorum numerus in decem decurias divisus est. Ex singulis decuriis singuli delecti, qui summae rerum praeessent, & imperium sociarent, quod quinque dierum spatio finiretur. Ita decem simul imperitabant, ex quibus unus tantum cum insignibus imperii & lictoribus erat. Ac sic per omnes in orbem ibat suprema potestas. Haec ex Livio colliguntur. Plutarchus auctor est, in singulos Patrum supremum imperium vicissim fuisse collatum, quod post horas sex exactas terminaretur. At Livii narratio rationi magis convenit, ac idcirco verior nobis videtur. Major quippe eorum auctoritas esse potuit, qui per dies quinque praeerant, quàm istorum, qui sex horarum imperium adepti, iis elapsis, privatorum loco habebantur. Caeterum, cum toto simul Senatu sociatum imperium, dum de eligendo Rege agitur, tutius prudentiusque futuram fuisse nobis videtur.